|  |
| --- |
| odbor verejného obstarávania |
| Pribinova 2, 812 72 Bratislava |

všetkým známym

|  |  |  |  |
| --- | --- | --- | --- |
| **Váš list číslo/zo dňa** | **Naše číslo** | **Vybavuje/linka** | **Bratislava** |
|  | SE-VO2-2023/004807-05 | Milan Varga  +421 2 5094 4569 | 24. 11. 2023 |

Vec

|  |
| --- |
| **Oznámenie o vybavení žiadosti o nápravu a informácie o zmene lehôt vo verejnom obstarávaní** |

Dňa 21.11.2023 bola verejnému obstarávateľovi Ministerstvu vnútra Slovenskej republiky, Pribinova 2, 812 72 Bratislava (ďalej len „verejný obstarávateľ) v rámci zákazky **„Upratovacie a čistiace služby pre: časť 1- Útvary sekcie ekonomiky MV SR, časť 2 - Trenčiansky kraj a časť 3 – Žilinský kraj“,** ID zákazky v elektronickom prostriedku Josephine 48337, vyhlásenej dňa 26.10.2023, doručená žiadosť o nápravu žiadateľa podľa § 164 ods. 1 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“) proti podmienkam uvedeným v súťažných podkladoch poskytnutých verejným obstarávateľom. Žiadosť o nápravu bola podaná v lehote a mala všetky náležitosti v zmysle zákona.

Žiadateľ navrhuje nasledovné:

**Návrh 1**

1. Príloha č. 5 SP - Podmienky účasti pre ČASŤ 1 Príloha č. 5 – Podmienky účasti pre ČASŤ 1, vyžaduje verejný obstarávateľ splnenie podmienky účasti podľa § 34 ods. 1 písm. a) "Splnenie vyššie uvedeného uchádzač preukáže predložením zoznamu poskytnutých služieb za predchádzajúce tri (3) roky od vyhlásenia verejného obstarávania, potvrdzujúce poskytnuté služby rovnakého alebo obdobného charakteru ako je požadovaný predmet zákazky, ktorým preukáže, že za rozhodné obdobie realizoval poskytnuté služby v celkovej hodnote spolu minimálne vo výške 1 200 000,00 EUR bez DPH v minimálne 60 objektoch." V SP pripúšťa verejný obstarávateľ možnosť uchádzať sa len o jednu časť zákazky. ČASŤ 1 zákazky v Prílohe č. 8 Miesta poskytnutia predmetu zákazky - časť 1. Zoznam objektov v pôsobnosti SE MV SR obsahuje len 15 objektov.

V odpovedi na Žiadosť o vysvetlenie zo dňa 20.11.2023 verejný obstarávateľ uvádza: „a) verejný obstarávateľ má právo zo zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov určiť si podmienky účasti podľa vlastných potrieb. V časti 1 zákazky je možný predpoklad, že po dobu trvania RD 48 mesiacov obstarávateľovi pribudnú do správy nové objekty.

b) Pri 80 objektoch si upratovacie služby vyžadujú iné personálne zabezpečenie, materiálne a technické zabezpečenie a v neposlednom rade väzby na dodávateľov hygienických a čistiacich prostriedkov ako pri poskytovaní služieb na 2 objektoch. Touto podmienkou účasti sa verejný obstarávateľ snaží predísť problémom s realizáciou a zabezpečením upratovacích a čistiacich služieb po uzavretí rámcovej dohody na viacerých objektoch súčasne. Verejný obstarávateľ vychádza z vlastných skúseností z minulosti, kedy mali poskytovatelia služieb problém s realizáciou zákazky pri väčšom množstve objektov. Verejný obstarávateľ trvá na požadovaných podmienkach účasti.“

V zmysle zákona 343/2015 Z.z. o verejnom obstarávaní a o zmene a doplnení niektorých zákonov, podľa ustanovení § 38 ods. 5 „Podmienky účasti, ktoré verejný obstarávateľ a obstarávateľ určia na preukázanie splnenia finančného a

ekonomického postavenia a technickej spôsobilosti alebo odbornej spôsobilosti, musia byť primerané a musia súvisieť s predmetom zákazky alebo koncesie. Verejný obstarávateľ a obstarávateľ môžu vyžadovať od uchádzačov alebo od

záujemcov minimálnu úroveň finančného a ekonomického postavenia alebo technickej spôsobilosti alebo odbornej spôsobilosti.“

Metodické usmernenie 23084-5000/2016 k aplikácii § 10 ZVO uvádza: „Princíp proporcionality vyžaduje, aby verejní obstarávatelia a obstarávatelia neprekračovali hranice toho, čo je vhodné a potrebné na dosiahnutie sledovaných

cieľov. Tým sa rozumie, že v prípade, ak existuje voľba medzi viacerými primeranými opatreniami, je potrebné prikloniť sa k tomu najmenej obmedzujúcemu a že spôsobené ťažkosti nesmú byť neúmerné vo vzťahu k sledovaným cieľom. Na správnu aplikáciu tohto princípu je teda nevyhnutné poznať cieľ, ku ktorému má konanie verejného obstarávateľa a obstarávateľa smerovať. Ak k danému cieľu vedie viacero možných ciest, verejný obstarávateľ a obstarávateľ sa majú prikloniť k tej najmenej obmedzujúcej pre hospodárske subjekty vo verejnom obstarávaní.“

Verejný obstarávateľ vo svojej odpovedi na ŽoV uvádza, že a) verejný obstarávateľ má právo zo zákona určiť si podmienky účasti podľa vlastných potrieb. V časti 1 zákazky je možný predpoklad, že po dobu trvania RD 48 mesiacov

obstarávateľovi pribudnú do správy nové objekty.

Žiadateľ samozrejme súhlasí s tým, že verejný obstarávateľ má nie len právo si určiť podmienky účasti pre verejnú súťaž, ale aj povinnosť určiť tieto podmienky primerane, nediskriminačne a v súlade s § 10 a § 38 ZVO. Pokiaľ je možný predpoklad, že verejnému obstarávateľovi počas trvania rámcovej dohody pribudnú do správy nové objekty, predpokladá Žiadateľ, že zohľadnil uvedenú skutočnosť aj do výpočtu predpokladanej hodnoty zákazky. Žiadateľ však

pochybuje, že počet objektov vzrastie z 15 na 60, nakoľko by sa jednalo o zásadnú zmenu predmetu zákazky.

Verejný obstarávateľ ďalej vo svojej odpovedi argumentuje tým, že b) pri 80 objektoch si upratovacie služby vyžadujú iné personálne zabezpečenie, materiálne a technické zabezpečenie a v neposlednom rade väzby na dodávateľov hygienických a čistiacich prostriedkov ako pri poskytovaní služieb na 2 objektoch. Touto podmienkou účasti sa verejný obstarávateľ snaží predísť problémom s realizáciou a zabezpečením upratovacích a čistiacich služieb po uzavretí rámcovej dohody na viacerých objektoch súčasne. Verejný obstarávateľ vychádza z vlastných skúseností z minulosti, kedy mali poskytovatelia služieb problém s realizáciou zákazky pri väčšom množstve objektov. Žiadateľ chápe obavy verejného obstarávateľa, ale v nadväznosti na jeho argumenty z bodu a) uvádza, že pokiaľ má verejný obstarávateľ obdobnú skúsenosť, mal možnosť určiť také podmienky účasti ktoré by priamo riešili uvedený problém. V prípade referencie ide len o podružný spôsob riešenia, nakoľko vyžadovanie vyššieho počtu objektov v referencii nijako nerieši vzťahu uchádzača v jeho dodávateľsko – odberateľských reťazcoch. Verejný obstarávateľ mohol využiť ustanovenie § 34 ods. 1 písmená h) alebo j) alebo k).

Žiadateľ má za to, že vyžadovaním neprimeraných podmienok účasti, verejný obstarávateľ odrádza relevantné hospodárske subjekty od účasti na verejnom obstarávaní a tých ich diskriminuje. Žiadateľ je presvedčený, že v prípade ČASTI 1, je dostatočným preukázaním spôsobilosti poskytovať službu na predmet zákazky, v súlade s očakávaniam verejného obstarávateľa, aj referencia o poskytnutí služby na rovnaký alebo podobný predmet zákazky na min. 20

objektov.

**Stanovisko k Návrhu 1**

Verejný obstarávateľ oznamuje, že predmetnej časti žiadosti **vyhovuje** a v tomto zmysle upravil aj minimálnu požadovanú úroveň splnenia podmienky účasti v bode 3.1 v prílohe č.5Podmienky účasti súťažných podkladov, nasledovne:

Splnenie vyššie uvedeného uchádzač preukáže predložením zoznamu poskytnutých služieb za predchádzajúce tri (3) roky od vyhlásenia verejného obstarávania, potvrdzujúce poskytnuté služby rovnakého alebo obdobného charakteru ako je požadovaný predmet zákazky, ktorým preukáže, že za rozhodné obdobie realizoval poskytnuté služby v celkovej hodnote minimálne:

Pre 1. časť 20 budov a hodnota referencie min. vo výške 1 200 000 EUR bez DPH,

pre 2. časť 60 budov a hodnota referencie min. vo výške 1 200 000 EUR bez DPH,

pre 3. časť 60 budov a hodnota referencie min. vo výške 1 200 000 EUR bez DPH.

**Informácie o zmene lehôt vo verejnom obstarávaní:**

Verejný obstarávateľ mení stanovené lehoty predmetnej zákazky na Karte obstarávania v elektronickom prostriedku Josephine v časti „Termíny“ nasledovne:

Lehota na predkladanie ponúk

Namiesto:

30.11.2023 do 10:00 hod.

Má byť:

12.12.2023 do 10:00 hod.

Otváranie ponúk

Namiesto:

30.11.2023 o 11:00 hod.

Má byť:

12.12.2023 o 11:00 hod.

Verejný obstarávateľ Vás ďalej informuje o vykonaní redakčnej opravy z dôvodu zmeny lehôt vo verejnom obstarávaní.

S pozdravom

.....................................................

Mgr. Ľubomír Kubička

riaditeľ odboru